Ranskan tasavallan ja Ruotsin kuningaskunnan aloite neuvoston päätöksen tekemiseksi rikollisuuden ehkäisemiseksi toimivan eurooppalaisen verkoston perustamisesta

(2000/C 362/13)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 34 artiklan 2 kohdan c alakohdan,

ottaa huomioon Ranskan tasavallan ja Ruotsin kuningaskunnan aloitteen,

ottaa huomioon Euroopan parlamentin lausunnon,

sekä katsoo seuraavaa:

(1) Wienin toimintasuunnitelmassa kehotettiin kehittämään rikollisuuden ehkäisytoimenpiteitä Amsterdamin sopimuksen voimaantuloa seuraavan viiden vuoden kuluessa.

(2) Tampereen Eurooppa-neuvosto totesi 15 ja 16 päivänä lokakuuta 1999 tekemissään päätelmissä, että on kehitettävä rikollisuuden ehkäisytoimia ja hyvien toimintatapojen vaihtoa sekä vahvistettava rikoksen ehkäisemisestä vastaavien toimivaltaisten kansallisten viranomaisten verkostoa sekä tällä alalla toimivien kansallisten organisaatioiden välistä yhteistyötä, ja täsmensi, että tämän yhteistyön painopistealueina voisivat olla ennen kaikkea nuoriso-, kaupunki- ja huumausainerikollisuus. Tätä silmällä pitäen toivottiin myös, että tutkitaan mahdollisuutta komission rahoittaman ohjelman perustamiseksi.

(3) Useissa merkittävissä rikollisuuden ehkäisemistä käsittelevissä seminaareissa ja konferensseissa, joita on järjestetty esimerkiksi Tukholmassa vuonna 1996, Noordwijkissa vuonna 1997, Lontoossa vuonna 1998 ja Algarvessa vuonna 2000, on kehotettu perustamaan Euroopan unionin puitteisiin verkosto kehittämään yhteistyötä rikollisuuden ehkäisemisen alalla. Algarvessa järjestetyssä korkean tason konferenssissa todettiin myös, että tarvitaan monialaista ja kumppanuuteen perustuvaa lähestymistapaa rikollisuuden ehkäisemiseksi.

(4) Koko yhteiskunta on saatava osallistumaan kansallisten, paikallisten ja alueellisten viranomaisten, hallituksista riippumattomien järjestöjen, yksityissektorin ja kansalaisten välisen kumppanuuden kehittämiseen. Rikollisuuteen on monia eri syitä, minkä vuoksi niihin on puututtava eri tasoilla toteutettavilla toimenpiteillä, joihin yhteistyössä eri alojen asiantuntemusta ja kokemustaustaa edustavien toimijoiden kanssa osallistuu yhteiskunnan eri ryhmiä, kansalaisyhteiskunta mukaan lukien.

(5) Koska suurin osa Euroopan unionin kansalaisiin kohdistuvista rikoksista tehdään kaupunkialueilla, on kiinnitettävä huomiota myös rikollisuuden ehkäisyyn liittyviin kaupunkipolitiikkoihin,

ON PÄÄTTÄNYT SEURAAVAA:

1 artikla

Perustetaan rikollisuuden ehkäisemiseksi toimiva eurooppalainen verkosto, jäljempänä "verkosto".

Verkostolla on hallintoneuvosto ja pääsihteeristö.

2 artikla

1. Verkosto koostuu kunkin jäsenvaltion nimeämistä yhteyspisteistä.

Yhteyspisteitä voi olla yhtä jäsenvaltiota kohden enintään kolme, ja ne edustavat ainakin niitä toimivaltaisia kansallisia viranomaisia, jotka vastaavat rikollisuuden ehkäisemisestä kaikkine eri näkökohtineen, ja alaan erikoistuneita tutkijoita tai yliopistojen edustajia. Edustettuina voi olla muitakin alan toimijoita, erityisesti hallituksista riippumattomia järjestöjä, paikallisviranomaisia ja yksityissektorin toimijoita.

Myös komissio nimeää yhteyspisteen. Europolin yhteyspiste osallistuu verkostoon sitä koskevissa asioissa.

2. Kunkin jäsenvaltion on huolehdittava siitä, että sen yhteyspisteissä hallitaan riittävän hyvin ainakin yhtä unionin muista virallisista kielistä, jotta ne voivat olla yhteydessä muiden jäsenvaltioiden yhteyspisteiden kanssa.

3 artikla

1. Verkosto osallistuu rikollisuuden ehkäisemisen eri näkökohtien kehittämiseen unionin tasolla sekä tukee rikollisuuden ehkäisytoimia paikallisella ja kansallisella tasolla.

2. Erityisesti verkosto

a) antaa neuvostolle vuosittain toimintaansa koskevan selvityksen toimivaltaisten yksikköjen välityksellä ja ilmoittaa seuraavan vuoden työohjelmansa ensisijaiset toiminta-alat. Tämä kertomus annetaan tiedoksi Euroopan parlamentille. Vaikka selvitys koskee kaikkia rikollisuuden muotoja, verkosto kiinnittää erityistä huomiota nuoriso-, kaupunki- ja huumerikollisuuteen;

b) on neuvoston ja komission käytettävissä ja antaa niille pyynnöstä apua kaikissa rikollisuuden ehkäisemistä koskevissa kysymyksissä erityisesti, jotta säädöksissä, päätöksissä ja muissa välineissä otettaisiin huomioon rikollisuuden ehkäisemiseen liittyvät näkökohdat, sekä avustaa neuvostoa ja komissiota tehokkaiden rikollisuuden ehkäisystrategioiden löytämiseksi erityisesti rikollisuuden ehkäisyä koskevan yhteisön ohjelman täytäntöönpanon yhteydessä;

c) helpottaa jäsenvaltioiden, kansallisten elinten, jäsenvaltioiden ja komission sekä muiden neuvoston osapuolten sekä muiden asiantuntijaryhmien ja rikollisuuden ehkäisyyn liittyviin kysmyksiin erikoistuneiden verkkojen välistä yhteistyötä, yhteyksiä sekä tietojen ja kokemusten vaihtoa;

d) kerää ja analysoi tietoa nykyisistä rikollisuuden ehkäisytoimista, niiden arvioinnista ja parhaita toimintatapoja koskevista analyyseistä sekä olemassa olevia tietoja rikollisuudesta ja sen kehityksestä jäsenvaltioissa voidakseen osallistua tuleviin kansallisella ja eurooppalaisella tasolla tehtäviin päätöksiin liittyvään selvitystyöhön. Verkosto avustaa neuvostoa ja jäsenvaltioita myös näiden vastatessa rikollisuuteen ja rikollisuuden ehkäisyyn liittyviin kyselyihin;

e) osallistuu rikollisuuden ehkäisyä koskevan tutkimuksen, koulutuksen ja arvioinnin tärkeimpien alojen tunnistamiseen ja kehittämiseen;

f) järjestää konferensseja, seminaareja, tapaamisia ja muita toimia, joilla edistetään mainittujen erityiskysymysten pohdintaa ja tunnetuksi tekemistä;

g) vastaa vuosittaisen Euroopan rikollisuuden ehkäisemispalkinnon jakamisesta.

4 artikla

Näiden tehtävien toteuttamiseksi:

a) verkosto edistää monialaista lähestymistapaa ja ottaa huomioon rikollisuuden ehkäisyyn liittyvät kaupunkipolitiikat;

b) verkosto toimii tiiviissä yhteistyössä rikollisuuden ehkäisystä vastaavien elinten sekä jäsenvaltioiden tutkimuslaitosten ja hallituksista riippumattomien järjestöjen kanssa;

c) verkosto perustaa ja pitää yllä Internet-sivustoa, jossa julkaistaan sen säännölliset selvitykset ja muita hyödyllisiä tietoja, kuten kooste parhaista käytännöistä;

d) verkosto pyrkii hyödyntämään ja edistämään yhteisön ohjelmista rahoitettujen hankkeiden tuloksia.

5 artikla

1. Verkosto kokoontuu ensimmäisen kerran ...(1).

2. Se kokoontuu neuvoston puheenjohtajan kutsusta vähintään kerran puolessa vuodessa. Se voi kokoontua myös muulloin neuvoston ja komission kutsusta.

3. Verkoston hallintoneuvosto koostuu jäsenvaltioiden edustajista, jotka on nimetty kansallisten viranomaisten yhteyspisteiksi.

Hallintoneuvoston puheenjohtajana toimii neuvoston puheenjohtajana toimivan valtion edustaja.

Hallintoneuvosto kokoontuu vähintään kerran kunkin puheenjohtajakauden aikana. Se vahvistaa yksimielisesti työjärjestyksensä.

4. Komissio toimii verkoston pääsihteeristönä.

5. Hallintoneuvosto päättää verkoston vuosittaisesta ohjelmasta ja antaa sen tiedoksi neuvostolle ja komissiolle. Se laatii vuosittain kertomuksen verkoston toiminnasta. Kertomus toimitetaan Euroopan parlamentille, neuvostolle ja komissiolle. Hallintoneuvoston päätökset tehdään yksimielisesti.

6. Verkosto rahoitetaan Euroopan unionin yleisestä talousarviosta.

6 artikla

Neuvosto arvioi verkoston toimintaa kahden vuoden kuluttua tämän päätöksen tekemisestä.

7 artikla

Tämä päätös tulee voimaan päivänä, jona se tehdään.

Tehty Brysselissä ...

Neuvoston puolesta

Puheenjohtaja

...

(1) Kolmen kuukauden kuluttua tämän päätöksen tekemispäivästä.